ആഞ്ഞടിച്ച് ഐഡ ചുഴലിക്കാറ്റ് ലൂയിസിയാനയിലും മിസിസിപ്പിയിലും അടിയന്തരാവസ്ഥ ന്യൂ ഓര്ലെന്സ്: മണിക്കൂറില് 240 കിലോമീറ്റര് വേഗത്തില് ലൂയി സിയാനയില് ആഞ്ഞടിച്ച ഐഡ ചുഴലിക്കാറ്റ് വേഗം കുറഞ്ഞ് മിസിസിപ്പിയിലേക്കു കടന്നു. ചുഴലിക്കാറ്റിനെത്തുടര്ന്നുണ്ടായ കനത്ത മഴയില് പല പ്രദേശങ്ങളും വെള്ളത്തിനടിയിലായി. മരം കടപുഴകി വീണ് ഒരാള് മരിച്ചു. ലൂസിയാനയില് വൈദ്യുതി വിതരണശൃംഖല തകര്ന്നു. ലൂയിസിയാനയിലും മിസിസിപ്പിയിലും യുഎസ് പ്രസിഡന്റ് ജോ ബൈഡന് അടിയന്തരാവസ്ഥ പ്രഖ്യാപിച്ചിട്ടുണ്ട്. ന്യൂ ഓര്ലെന്സില് നദികള് കരകവിഞ്ഞതിനെത്തുടര്ന്ന് പല വീടുകളും വെള്ളത്തിലായി. വൈദ്യുതി ഇല്ലാത്തതിനാല് പലയിടങ്ങളിലും ആളുകള് വെളിച്ചത്തിനായി ഫ്ളാഷ് ലൈറ്റുകളും മൊബൈല് ഫോണുകളും ഉപയോഗിക്കുകയാണ്. മഴക്കെടുതി നേരിടുന്നവര് സമൂഹമാധ്യമങ്ങളിലൂടെ രക്ഷാസംഘത്തിന്റെ സഹായം തേടുന്നുണ്ട്. ചുഴലിക്കാറ്റ് ശമിക്കുകയോ അല്ലെങ്കില് സൂര്യപ്രകാശം ലഭിക്കുകയോ ചെയ്താല് രക്ഷാപ്രവര്ത്തനം ആരംഭിക്കുമെന്നു ദുരന്തനിവരാണ സംഘം അറിയിച്ചു. ലൂയിസിയാനയുടെ തെക്കു കിഴക്കന് തീരത്താണ് ഐഡ കനത്ത നാശനഷ്ടമുണ്ടാക്കിയത്. 16 വര്ഷം മുന്പ് ലൂയിസിയാനയിലും മിസിസിപ്പിയിലും കത്രീന ചുഴലിക്കാറ്റ് ആഞ്ഞടിച്ച ദിവസം തന്നെയാണ് ഐഡയും എത്തിയത്. പ്രയിരിവില്ലിയില് മരം കടപുഴകി വീണ് ഒരാള് മരിച്ചതായി റിപ്പോര്ട്ടുണ്ട്. ഐഡ തീരത്തേക്ക് പ്രവേശിച്ച ഗ്രാന്ഡ് ഐല് ദ്വീപില് കനത്ത നാശനഷ്ടമാണുണ്ടായത്. വീടുകളുടെയും സ്ഥാപനങ്ങളുടെയും മേല്ക്കൂരകള് തകര്ന്നു.വൈദ്യുതി വിതരണം തടസപ്പെട്ടത് രക്ഷാപ്രവര്ത്തനത്തെ പ്രതികൂലമായി ബാധിച്ചു. ന്യൂ ഓര്ലെന്സില് അടിയന്തര സഹായം ആവശ്യമുള്ളവര് അടുത്തുള്ള ഫയര് സ്റ്റേഷനിലോ ഓഫീസിലോ എത്തണമെന്ന് ന്യൂ ഓര്ലെന്സ് എമര്ജന്സി കമ്യൂണിക്കേഷന് സെന്റര് ട്വീറ്റ് ചെയ്തു.